Source: https://poradna.hnonline.sk/otazka/dokedy-sa-plati-vyzivne-na-dieta-po-ukonceni-vysokej-skoly
Timestamp: 2019-11-15 18:19:26+00:00
Document Index: 14328916

Matched Legal Cases: ['súd ', '§ 62', 'súd ', 'súd ', 'súd ', 'súd ']

Dokedy sa platí výživné na dieťa po ukončení vysokej školy? | HNporadňa
Domov » Právo » Dokedy sa platí výživné na dieťa po ukončení vysokej školy?
Dokedy sa platí výživné na dieťa po ukončení vysokej školy?
Dokedy sa musí platiť výživné na dieťa po ukončení vysokej školy? Dieťa je zamestnané vo svojej profesii. Musím žiadať súd o zrušenie výživného? Podľa akých kritérií rozhoduje sudca? Dieťa ukončilo právo, odmieta kontakt.
Gejza Počubay sa opýtal/a 13.10. 2009 o 16:47 v kategórii Právo
Mgr. Martin Hurtaj, advokát pred 10 rokmi 1 mesiacom
V zmysle § 62 ods. 1 Zákona o rodine ste ako rodič dieťaťa povinný prispievať na jeho výživu až do času, kým dieťa nebude schopné sa samé živiť. Pokiaľ sa dieťa zamestnalo, možno predpokladať, že je schopné sa samé živiť, keďže má príjem z ktorého je schopné uhrádzať jeho potreby.
1. Pokiaľ nebola Vaša povinnosť vyživovať dieťa určená súdnym rozhodnutím, tak táto povinnosť Vám zanikla zo zákona a teda nie je potrebné podávať návrh na jej zrušenie na súd.
2. Pokiaľ však bola Vaša vyživovacia povinnosť určená rozhodnutím súdu, je nevyhnutné, aby ste obratom podali na súde návrh na zrušenie Vašej vyživovacej povinnosti k dieťaťu. V rámci konania pred súdom súd bude Váš návrh na zrušenie výživného posudzovať najmä podľa vyššie uvedeného zákonného ustanovenia, t.j. bude rozhodovať o tom, či dieťa je alebo nie je schopné sa samé živiť. odporúčam k Vášmu návrhu na zrušenie výživného pripojiť dôkazy preukazujúce skutočnosť, že dieťa je schopné sa samé živiť (napr. potvrdenie školy o ukončení štúdia). Vaša vyživovacia povinnosť k dieťaťu v tomto prípade zanikne až rozhodnutím súdu. Až do rozhodnutia súdu ste i naďalej povinný platiť výživné dieťaťu podľa platného súdneho rozhodnutia.
Luboš22 pred 9 rokmi 8 mesiacmi
Platím výživné na syna,ktorý v júni tohto roku maturuje a nehodlá pokračovať v štúdiu.Dokedy som povinný platiť výživné? Ex-manželka tvrdí, že do septembra-vrátane. Počul som, že,nárok na výživné zaniká aj v prípade, ak sa synovi nepodarí nájsť si zamestnanie,prihlási sa na pracovnom úrade a stane sa poberateľom podpory v nezamestnanosti. Je to pravda? Ďakujem za odpoveď.
peter tomecek pred 9 rokmi 6 mesiacmi
Ja by som len dodal, ze az do rozhodnutia sudu je platitel vyzivneho povinny platit vyzivne dietatu, ale ak je dieta plnolete a sud potvrdi, ze od podania navrhu zanikla povinnost platit vyzivne je dieta povinne zaplatene vyzivne vratit. Vztahuje sa to iba na plnolete deti.
Anonymný pred 10 rokmi 1 mesiacom
Odpoved je podvádzajúca. Platič alimentov je takmer vždy otec. Vymôcť po matke, škole či inej inštitúci potvrdenie, že dieťa už nechodí do školy je asi ako vymôcť od jalovice teľa :-).
Mgr. Martin Hurtaj, advokát pred 10 rokmi 3 týždňami
Odpoveď nie je podvádzajúca.
V mojej odpovedi som doporučoval pripojiť k návrhu na súd aj dôkaz, ktorým môže byť potvrdenie školy o tom, že dieťa ukončilo štúdium. Dôvodom je to, že povinný rodič, ktorý podáva takýto návrh na súd by mal mať aspoň základné informácie o tom, či jeho návrh na súde bude úspešný alebo nie a to preto, že pokiaľ by úspešný nebol, súd ho zaviaže zaplatiť dieťaťu náhradu trov konania, prípadne trov právneho zastúpenia dieťaťa, ktorých výška nie je vôbec zanedbateľná. Samozrejme, že škola nemusí povinnému rodičovi takéto potvrdenie vydať, čo sa v praxi aj stáva. Potvrdenie o štúdiu odporúčam žiadať nie od školy, ale priamo od dieťaťa, ktoré je povinné rodiča o takejto podstatnej skutočnosti informovať. Výzvu dieťaťu odporúčam zaslať v písomnej forme. Pokiaľ by dieťa na takúto výzvu nereagovalo, tak povinný rodič môže návrh na zrušenie vyživovacej povinnosti podať na súde aj bez potvrdenia školy, pričom ako dôkaz pripojí spomínanú písomnú výzvu. Týmto spôsobom tak povinný rodič eliminuje riziko priznania náhrady trov konania dieťaťu, pretože návrh na súde bol podaný dôvodne, keďže dieťa žiadnym spôsobom nereagovalo na výzvu povinného rodiča.
anonym pred 9 rokmi 10 mesiacmi
Prosím Vás ako postupovať v podobnej situácii. Dcéra z niekdajšieho manželstva nekomunikuje, ako som nedávno zistil v roku 2007 sa stala matkou, 2008 uzavrela manželstvo, vlani na jar sa rozviedla. Ešte stále ju zákon vníma ako dieťa a ja mám naďalej platiť výživné - alebo prešla vyživovacia povinnosť na jej manžela?
Mgr. Martin Hurtaj, advokát pred 9 rokmi 10 mesiacmi
Z hľadiska hierarchie vyživovacích povinností je prvoradé uplatňovanie si nárokov voči manželovi (vyživovacia povinnosť medzi manželmi), resp. bývalému manželovi (príspevok na výživu rozvedeného manžela), inak voči vlastným deťom (vyživovacia povinnosť detí k rodičom) až následne od rodičov (vyživovacia povinnosť rodičov k deťom) prípadne od ostatných príbuzných (vyživovacia povinnosť medzi ostatnými príbuznými). To znamená, že vo Vašom prípade vyživovacia povinnosť manžela Vašej dcéry predchádza Vašej vyživovacej povinnosti. To však neznamená, že Vaša vyživovacia povinnosť automaticky zaniká. V zmysle platnej judikatúry vyživovacia povinnosť rodičov k dieťaťu, ktoré uzavrelo manželstvo, trvá ako podporná vo vzťahu k vzájomnej vyživovacej povinnosti manželov. Avšak rodičia plnia vyživovaciu povinnosť k svojmu dieťaťu len vtedy, ak ju manžel nie je schopný plniť vôbec alebo nie v plnej miere.
Z informácii, ktoré sú obsiahnuté vo Vašej otázke nemôžem jednoznačne urobiť záver o tom, či Vaša vyživovacia povinnosť v súčasnej dobe trvá, keďže neviem, či si Vaša dcéra uplatnila voči bývalému manželovi nárok na priznanie príspevku na rozvedeného manžela. Predpokladám, že touto informáciou nedisponujete ani Vy.
V závere Vám doporučujem, aby ste podali na súde návrh na zrušenie Vašej vyživovacej povinnosti. Rovnako upozorňujem aj Vás, že podmienkou zániku Vašej vyživovacej povinnosti je rozhodnutie súdu.
anonym pred 9 rokmi 9 mesiacmi
Prosím Vás ako postupovať v takomto prípade. Platím výživné na 2 deti. Dcéra zakrátko dosiahne 18 rokov a chce ďalej pokračovať v štúdiu na VŠ. Predpokladám, že výdavky narastú. Ako je to v prípade plnoletosti dieťaťa. Žiadosť o zvýšenie výživného musí podať u plnoletá dcéra, alebo jej matka ?
Mgr. Martin Hurtaj, advokát pred 9 rokmi 9 mesiacmi
Dosiahnutím plnoletosti zaniká zákonné zastúpenie dieťaťa rodičom, ktorému bolo zverené do osobnej starostlivosti. Prípadný návrh na zvýšenie výživného na plnoleté dieťa tak bude podávať Vaša dcéra a nie jej matka. To samozrejme nevylučuje možnosť, že Vašu dcéru bude na súde zastupovať jej matka na základe riadne udelenej plnej moci.
V závere si Vás dovoľujem upozorniť na ďalšie podstatné skutočnosti súvisiace s dosiahnutím plnoletosti dieťaťa a výživným:
1. Nadobudnutím plnoletosti dieťaťa nezaniká Vaša povinnosť platiť výživné podľa posledného rozhodnutia súdu, ktorým bolo určené výživné ešte v čase keď bolo dieťa maloleté.
2. Nadobudnutím plnoletosti dieťaťa ste povinný prispievať výživným už k rukám dieťaťa a nie matky.
Mišo pred 9 rokmi 8 mesiacmi
Reagujem na oreuvedený bod 2., dnes som bol u právnika a ten mi povedal, že naďalej platím k rukám matky. Zmenu môžem riešiť len súdným rozhodnutím. Ako je to teda???